Hinc est quod anno domini millesimo trecentesimo nonagesimo tercio, die vicesima mensis maii, in presencia fidelis nostri Guidonis Bartineti de Auricampo, clerici nostri et curie lingonensis tabellionis jurati, coram dictis Mileto de Leriaco et Symone le Germinet, arbitris arbitratoribus seu amicabilibus compositoribus, sedentibus in portali ecclesie monasterii sancti Stephani predicti, comparuerunt et se presentauerunt personaliter prefati preceptor et vicarius, quibus supra nominibus, cum magna instancia, rogauerunt dictos arbitros arbitratores seu amicabiles compositores, ut ipsi vellent pronunciare, determinare, ac sentenciare, de et super premissis modo et forma quibus continetur in litteris compromissis superius transcriptis. Quaquidem requesta sit facta in presencia dicti iurati nostri. Prenominati Miletus et Symon, ut prefertur, sedentes in dicto portali, tanquam arbitri arbitratores seu amicabiles compositores super hoc nominati et electi et ipsorum quibus concorditer et unanimiter pronunciantes et dicentes quod visis et diligenter inspectis informatione seu inquesta, de qua superius sit mencio et contentis in eadem, ac omnibus que per dictas partes et ipsarum qualibet proposita et allegata fuerunt, maturaque deliberacione super hoc prehabita, cum pluribus probis et sapientibus viris quo ad hanc noticiam habentibus, apparet predictam plateam superius confinatam esse hereditagium et de hereditagiis dicti monasterii. Et ideo pronunciauerunt, firmauerunt, et determinauerunt eandem plateam superius confinatam, prout se comportat et extendit ex utraque parte, fuisse ac esse, pertinuisse ac pertinere predicto monasterio sancti Stephani de Diuione; et dictum preceptorem beate Marie Magdalene nullum jus habere in eadem platea. Tamen quia idem preceptor fecit mundare et curare, ac ministrauit harenam pro pavimento circa dictam plateam facto, prenominati arbitri ordinauerunt quod idem preceptor super eisdem soluatur, ad dictum et respectum et relatum discretorum et proborum virorum Johannis Baudot maioris Diuionis, magistri Odonis Douay et Johannis de Auxona de Diuione, quibus premissis omnibus et singulis sic ut premittitur per dictos arbitros arbitratores seu amicabiles compositores pronunciatur sentencia et determinatur. Predicti Jacobus preceptor et nomine preceptoris beate Marie Magdalene de dicto Diuione pro se et suis successoribus, et frater Guido de Arcu quo supra nomine, presentes premissa omnia et singula voluerunt et consenserunt, in presencia dicti jurati nostri, ac promiserunt, sub votis religionum, ipsorum et per presentes promittunt ratas et gratas perpetuo tenere habere ac inuiolabiliter obseruare, sine contradictione de cetero faciendo, obligans quo ad hoc scilicet dictus preceptor se successores suos et bona sua et suorum successorum quecunque presentia et futura; et dictus vicarius bona dicti monasterii sancti Stephani, omnibus excepcionibus et allegacionibus juris facti et consuetudinis statuti preuilegii que contra presencium tenorem obici possent remotis in hoc et cessantibus. Volentes ad premissa obseruanda cogi et compelli, quasi ex re adiudicata, per curiam nostram lingonensem et omnes alias curias ecclesiasticas et seculares, tam coniunctim quam diuisim; juridictionibus et cohercionibus earum curiarum et cuiuslicet ipsarum propter hoc supponentes et obligantes, scilicet dictus preceptor se successores suos et bona sua et suorum successorum predicta quecunque, et dictus vicarius bona dicti monasterii. In quorum testimonium et robur nos, de consensu et voluntate dictorum preceptoris et vicarii, et ad ipsorum requestam ad relatum dicti jurati nostri presentibus litteris sigillum dicte curie nostre lingonensis duximus apponendum. Datum et actum, in dicto portali, anno et die antedictis, presentibus discretis viris magistro Regnauldo de Jusseyo, tabellione curie lingonensis, et Hugone Clementis de Marneto stantibus Divione, clericis bisuntini et cabilonensis diocesis, testibus ad premissa vocatis specialiter et rogatis. — G. Bartineti de Auricampo. Ita est.